JERUUSALEMMA UUDISED
Siin Jeruusalemma Uudised ja Pekka Sartola. Tere õhtust!
Mõned tänased teemad -
Asunduste ühendamine Iisraeliga ähvardab rahukõnelusi
Iraan tahab oma Palestiina konsulaadi Jeruusalemmas avada
Iisraeli uues valitsuses on rekordarv ministreid
Iisraeli valitsuse plaan ühendada Juuda ja Samaaria asundused
riigi seadusandluse alla ja Iisraeli riigi osaks
on pannud häält tõstma ka Jordaania kuninga.
Abdullah II teatas umbes nädal tagasi Iisraeli tulevasele valitsusele,
et kui see kavatseb 1. juulil ellu viia asunduste ühendamise Iisraeliga,
valmistutagu massiivseteks vastupanuoperatsioonideks.
Kuningas Abdullah ei öelnud otseselt,
et Jordaania võtaks Iisraeli suhtes mingi sõjalise positsiooni
ega maininud ka ühtki teist rühmitust, kuid Iisrael on juba kaua teadnud,
et Hamas, Islamidžihaad ja kõik Läänekalda terrorirühmitused
on lubanud intifadat alustada, kui Iisrael projekti ellu viib.
Samas tõdes kuningas, et mainitud liitmine,
isegi kui see toimub USA presidendi rahuplaani järgi,
rikub rahvusvahelist õigust
ja on surmahoobiks kõigile rahukõnelustele
Iisraeli ja palestiinlaste vahel.
Viimaseid pole küll toimunudki pärast 2014. a ja toonast Obama valitsust.
USA valitsus on taas täpsustanud oma avaldust
mainitud asunduste ühendamise suhtes.
Välisminister Pompeo rõhutas eelmine nädal Iisraeli-visiidil
läbirääkimiste tähtsust enne ametlikke alade liitmisi.
Juba varem kevadel teatas USA Välisministeerium,
et asunduste võimalik liitmine on siiski Iisraeli siseasi,
kuid see peab põhinema president Trumpi rahuplaanil
ja olema selle osa.
Sellega seotud kasvav oht kogu Lähis-Idas
on sundinud USAd täpsustama kõneluste tähtsust Abbasi valitsusega
enne millegi ametlikustamist.
Kui palestiinlased siiski keelduvad kõnelustelauda tulemast,
ei näe USA mingit takistust sellele,
et Iisrael selle suhtes oma otsused teeb.
Euroopa Liidu välispoliitikajuht Josep Borrell teeb pidevalt tööd,
et saada liikmesriikidelt ühisavaldust,
mis asunduste ühendamise teostumise korral hukka mõistaks.
Liidul on siiski peaaegu võimatu ühist, siduvat avaldust saavutada,
sest see nõuab kõigi liikmesriikide ühist otsust
ja selleks puuduvad hetkel eeldused.
Luxembourgi välisminister Jean Asselborn teatas,
et liit ei käivita Iisraeli vastu mingeid boikotte,
kuid tahab antud teemal riigi uue valitsusega konsulteerida,
enne kui mingis suunas otsuseid tehakse.
Veel vähemalt kaheksa riiki on Borrelli esitatud plaani vastu.
Mitmed liikmesriigid on saatnud iseseisvalt
oma riigis resideeruvaile Iisraeli suursaadikutele
noote vastuseisu kohta mainitud ühepoolsele liitmisele.
Seda on teinud ka Soome.
Borell püüab nüüd õhutada EL suuri liikmesriike
tegema iseseisvaid Iisraeli taunivaid ja boikoteerivaid avaldusi,
rõhudes rahvusvahelise õigusega seotud otsustele.
Milliseid neist Borrell täpselt mõtleb, pole endiselt selgunud.
Oma eelmise nädala lühivisiidil
vestles USA välisminister Iisraelis lisaks peaminister Netanyahule
ka nüüdse kaitseministri Benny Gantzi,
välisministri Gabi Ashkenazi ja Mossadi juhi Yossi Coheniga.
Asunduste ühendamise kõrval
tõusis tähtsaks teemaks ka Hiina jätkuv laienemine,
mitte üksnes seoses Iisraeliga, vaid ka laiemalt Euroopa kontekstis.
Hiina firma, mis on sõlminud Iisraeliga
Haifa sadama haldust puudutava 25-aastase lepingu,
tegi Pompeole kõige rohkem muret.
Ta viitas juba varem mainitud võimalusele,
et Haifa sadamat hallates on Hiinal hea võimalus luurata
ka Haifat väisavate USA 6. laevastiku sõjalaevade andmeside järele.
Haifa on ka Iisraeli laevastiku,
eelkõige selle allveelaevaosakonna tähtis baas,
mistõttu peaks hiinlaste suhtes ettevaatlik olema ka Iisrael,
märkis välisminister Pompeo.
Ka Iisraeli põhivaenlane Iraan
osaleb rahvusvahelises Iisraeli-vastases kampaanias
seoses asunduste ühendamisega.
Iraani parlament Majlis võttis nädala eest peetud istungil vastu
rea erinevaid Iisraeli-vastaseid avaldusi.
Nende kõigi juhtmõte oli tekitada võimalikult palju kahju Iisraeli riigile
ja püüda kaasata võimalikult palju regiooni islamiriike.
Üks huvitavamaid
puudutas konsulaadi või isegi suursaatkonna rajamist
Palestiina riigi pealinna Jeruusalemma.
Kus see konkreetne koht asub, otsuses ei mainitud,
aga kui Iraan kavatseb avada konsulaadi
Iisraeli pealinnas Jeruusalemmas,
tuleb selleks saada luba riigi valitsuselt.
Iraani režiimi juhtmõtte järgi
ei pea nad konsulaadi suhtes luba küsima sionistlikult valitsuselt,
sest Iraan ei tunnista Iisraeli nimelist riiki seaduslikuks.
Selle asemel on nad tunnustanud
Palestiina riigi pealinnana Jeruusalemma,
nii et nende loogika järgi sellest piisab.
Samal istungil kiitis Majlis heaks
rea teisigi Iisraeli puudutavaid resolutsioone,
tõdedes, et sionistlik entiteet on lisaks illegaalsusele
kõige hullem terroristlik riik maailmas
ja selle kaotamine kaardilt tuleks kasuks kõigile rahvastele.
Ka sunniitliku Türgi president Erdogan teatas juba aasta eest,
et avab suursaatkonna
Palestiina pealinnas Ida-Jeruusalemmas.
Rohkem kui poolteist aastat kestnud valitsuseta olemise järel
on Benjamin Netanyahu juhtimisel tööd alustanud Iisraeli uues valitsuses
rohkem ministreid kui iial varem.
Lausa 36 ministrit ja 16 abiministrit tähendavad seda,
et 120-kohalisest parlamendist
kuulub valitsusse kokku 52 ministrit.
See ei tähenda siiski, et seaduste vastuvõtmine kerge saab olema,
sest paljude Netanyahu liitlaste meelest
andis ta ministrikohtade jagamisel Gantzile liiga palju järele.
Sellises vormis peaks valitsus töötama järgmised poolteist aastat,
misjärel haarab ohjad
hetkel asepeaministri ja kaitseministrina töötav Gantz.
Poliitikaeksperdid ei pea siiski iseenesestmõistetavaks,
et valitsus antud koosseisus valimisperioodi lõpuni vastu peab.
Eelmine nädal Iisraelis käinud USA välisminister Pompeo
avaldas oma seisukoha ICC ehk Rahvusvahelise Kriminaalkohtu
peaprokuröri Fatou Bensouda otsuse suhtes alustada kriminaaluurimist
Iisraeli väidetavate sõjakuritegude suhtes Hamasi vastu peetud sõdades.
Pompeo ütles, et ICC-l pole mingit
rahvusvahelisele õigusele põhinevat õigust alustada uurimist asjas,
mis on vastuolus ICC enda Rooma statuudiga.
Pompeo sõnul on ICC muutunud sellise tegevusega poliitiliseks,
mitte juriidiliseks organiks.
Samuti tõdes ta,
et kuigi Palestiina omavalitsus aktsepteeris mainitud Rooma statuuti,
ei tähenda see, et neist oleks saanud üksnes selle alusel iseseisev riik,
nagu prokurör Bensouda tahab mõista anda.
USA Senatis ja Kongressis ollakse ICC sellisele tegevusele jõuliselt vastu
ütles välisminister Pompeo.
ICC liikmesriikidest on USAga nõus Austraalia, Austria, Brasiilia,
Tšehhi, Saksamaa, Ungari ja Uganda.
Iisrael mainitud ühenduse liige pole.
Sellised olid tänased uudised!
Paluge rahu Jeruusalemmale, Iisraelile ja kogu Lähis-Idale!
Jääge kanalile ja kohtume nädala pärast!
Tõlge: Monika Jaaguri
Kui soovite saadet toetada,
võite helistada TV7 Eesti annetustelefonil 900 1770.
Kõne hind on 10 euri.
Võid teha ka ülekande ekraanilolevale või TV7 Eesti pangaarvele.
Lisa kindlasti makse saaja nimi ja viitenumber.
Jumal õnnistab neid, kes õnnistvad Iisraeli. Aitäh!
Lisainfo: www.tv7.ee